**СМЕРНИЦЕ О СПРОВОЂЕЊУ ИСТРАЖИВАЊА ТРЖИШТА**

**У ОБЛАСТИ ЈАВНИХ НАБАВКИ**

**Јун 2025. године**

**Београд**

**Садржај**

1. [УВОД 4](#_Toc201308298)

[*Законске одредбе о истраживању тржишта у области јавних набавки* 4](#_Toc201308299)

[*Директиве ЕУ у области јавних набавки о истраживању тржишта* 6](#_Toc201308300)

[*Регулисање истраживања тржишта посебним актом наручиоца* 7](#_Toc201308301)

2. [ФАЗЕ У ПРОЦЕСУ ИСТРАЖИВАЊА ТРЖИШТА 10](#_Toc201308302)

3. [УТВРЂИВАЊЕ ПОТРЕБА НАРУЧИОЦА И ЦИЉЕВА ИСТРАЖИВАЊА ТРЖИШТА 10](#_Toc201308303)

4. [НАЧИНИ ПРИКУПЉАЊА ИНФОРМАЦИЈА У ЦИЉУ ИСТРАЖИВАЊА ТРЖИШТА 11](#_Toc201308304)

[*Портал у сврси истраживања тржишта* 11](#_Toc201308305)

[*Информативне понуде* 17](#_Toc201308306)

[*Састанци са привредним субјектима* 19](#_Toc201308307)

5. [АНАЛИЗА ПРИКУПЉЕНИХ ПОДАТАКА 22](#_Toc201308308)

6. [ЕВИДЕНЦИЈА ПРОЦЕСА ИСТРАЖИВАЊА ТРЖИШТА 23](#_Toc201308309)

7. ЗАКЉУЧЦИ.............................................................................................................................25

8. [ПРИЛОГ 1 - Истраживање тржишта у земљама ЕУ – примери добре праксе.....27](#_Toc201308310)

9. [ПРИЛОГ 2 - Чек листа основних корака у процесу истраживања тржипта........31](#_Toc201308311)

10. [ПРИЛОГ 3 – Захтев наручиоца за достављање информативне понуде..............36](#_Toc201308312)

11. [ПРИЛОГ 4 – Записник о одржаном састанку са привредним субјектима.........38](#_Toc201308313)

12. [ПРИЛОГ 5 – Записник о спроведеном истраживању тржишта..........................40](#_Toc201308314)

|  |  |
| --- | --- |
| **Списак скраћеница коришћених у документу** | |
| **ЗЈН** | Закон о јавним набавкама |
| **Директива 2004/18/ЕЗ** | Директива 2004/18/ЕЗ из 2004. године, којом се утврђују поступци за доделу уговора о јавним радовима, уговора о јавним набавкама добара, као и уговора о јавним услугама у класичном сектору |
| **Директива 2004/17/ЕЗ** | Директива 2004/17/ЕЗ из 2004. године, којом се уређују поступци набавки наручилаца из области водопривреде, енергетике, саобраћаја и поштанских услуга |
| **Директива 2014/24/ЕУ** | Директива Европског парламента и Савета 2014/24/ЕУ од 26. фебруара 2014. године о јавним набавкама и стављању ван снаге Директиве 2004/18/ЕЗ, која уређује доделу уговора о јавним набавкама јавних наручилаца |
| **Директива 2014/25/ЕУ** | Директива Европског парламента и Савета 2014/25/ЕУ од 26. фебруара 2014. године о набавкама наручилаца који обављају делатности у области водопривреде, енергетике, саобраћаја и поштанских услуга и стављању ван снаге Директиве 2004/17/ЕЗ, која уређује доделу уговора о јавним набавкама секторских наручилаца |
| **Директива 2014/23/ЕУ** | Директива Европског парламента и Савета 2014/23/ЕУ од 26. фебруара 2014. године о додели уговора о концесијам |
| **КЈН** | Канцеларија за јавне набавке |
| **ЕУ** | Европска унија |
| **Портал** | Портал јавних набавки |

**УВОД**

Истраживање тржишта је активност која се спроводи ради прикупљања информација о ситуацији на тржишту, доступности предмета јавне набавке који могу да испуне захтеве наручиоца и процене реакције потенцијалних понуђача на предложени предмет набавке.

То може бити једноставна анализа у циљу прикупљања података, која обухвата разматрање различитих извора јавно доступних података о радовима, добрима или услугама који су предмет јавне набавке и података о тржишту на коме су такви радови, добра и услуге доступни.

Истраживање тржишта допуњује постојеће знање и искуство наручиоца о предмету јавне набавке и обухвата прикупљање информација о:

* Привредним субјектима који могу да испуне захтеве у вези са предметом јавне набавке;
* Предностима, могућностима и недостацима у погледу понуде и потражње, квалитета и других карактеристика предмета набавке који постоје на тржишту;
* Тржишним ценама и другим елементима предмета набавке.

## *Законске одредбе о истраживању тржишта у области јавних набавки*





Закон о јавним набавкама („Службени гласник РС”, бр. 91/19 и 92/23, у даљем тексту: ЗЈН) не садржи конкретну одредбу којом се од наручиоца захтева да спроводи истраживање тржишта. Међутим, постојање такве обавезе првенствено произилази из одредбе ЗЈН којом се прописује начин одређивања процењене вредности јавне набавке. Наиме, чланом 29. став 1. ЗЈН прописано је да процењена вредност јавне набавке мора бити заснована на спроведеном испитивању и истраживању тржишта предмета јавне набавке, које укључује проверу цене, квалитета, периода гаранције, одржавања и сл. и мора бити валидна у време покретања поступка.

На основу наведене одредбе се може закључити да се истраживање тржишта спроводи у фази планирања, а свакако и пре покретања поступака јавних набавки.

|  |
| --- |
| ***Дилеме у пракси***  Након што је спровео испитивање тржишта, наручилац је сачинио годишњи план јавних набавки, у коме је предвидео и јавну набавку средстава за дезинфекцију. Три месеца након доношења плана наступила је епидемија изазвана вирусом Ковид 19 и из тог разлога је на тржишту настала значајно већа потражња средстава за дезинфекцију. Да ли је наручилац исправно поступио ако је, након што је наступила епидемија, покренуо поступак јавне набавке исте процењене вредности која је наведена у плану јавних набавки без спровођења испитивања тржишта пре покретања поступка?  ***Одговор:***  У конкретној ситуацији, наручилац је био дужан да истражи тржиште пре покретања поступка јавне набавке. Наиме, процењена вредност јавне набавке мора да буде објективна и валидна у време покретања поступка, а за очекивати је да се цена средстава за дезинфекцију повећала у односу на цену која је била валидна пре доношења плана јавних набавки, имајући у виду да је за таквим средствима настала значајно већа потражња на тржишту. |

Када се спроводи истраживање тржишта је приказано у Графикону 1.

*Графикон 1*



Затим, ЗЈН у члану 89. који се односи на истраживање тржишта и члану 90. којим је прописана заштита интегритета поступка, регулише поступање наручилаца од значаја за истраживање тржишта.

Наиме, чланом 89. ЗЈН прописано је да пре спровођења поступка јавне набавке наручилац може да спроведе истраживање тржишта ради припреме поступка јавне набавке и информисања привредних субјеката о својим плановима и захтевима у вези са набавком. Наручилац може да тражи или да узме у обзир савет независних стручњака, надлежних органа или привредних субјеката у вези са припремом и спровођењем поступка јавне набавке, под условом да се тиме не нарушавају начела обезбеђења конкуренције и забране дискриминације, једнакости привредних субјеката и транспарентности.

|  |
| --- |
| ***Дилеме у пракси***  Члан 90. ЗЈН садржи правила поступања наручиоца у циљу заштите интегритета поступка.  Примера ради, наручилац може да консултује архитекту у припреми техничке спецификације за предмет набавке који обухвата израду пројектне документације.Да ли тај архитекта може да учествује у поступку јавне набавке за израду пројектне документације?  ЗЈН у члану 90. поставља одређена правила која се односе на ову ситуацију чији је циљ да се спречи предност тог архитекте у поступку јавне набавке на основу информација из фазе припреме поступка јавне набавке.  Прво, понуђач у чију понуду је укључен тај архитекта не може бити искључен из поступка јавне набавке, само на основу чињенице што је учествовао у припреми техничке спецификације за предмет набавке који обухвата израду пројектне документације.  Друго, наручилац је дужан да предузме одговарајуће мере како би обезбедио да учешће тог понуђача не нарушава конкуренцију. То подразумева да ће наручилац предузети активности, у циљу достављања релевантних информација које су размењене или настале у оквиру учешћа архитекте у припреми поступка набавке другим привредним субјектима и утврдити примерене рокове за подношење понуда. Наручилац може те информације да учини доступнима привредним субјектима као део конкурсне документације или да им омогући непосредни преглед свих докумената.  Треће, ако овим поступањем наручилац не може да обезбеди конкуренцију и једнакост привредних субјеката, искључиће тог понуђача из поступка јавне набавке. Искључење је могуће под условом да је наручилац у документацији о набавци одредио основ за искључење из члана 112. став 1. тачка 4) ЗЈН. Уколико није предвидео тај основ за искључење у документацији о набавци наручилац не може да искључи тог понуђача из поступка јавне набавке чак и ако утврди да код њега постоји основ за  искључење.  И последње, пре искључења из поступка јавне набавке понуђача у чију понуду је укључен тај архитекта, наручилац мора да му омогући да докаже да његово учешће у припреми поступка набавке не може да наруши конкуренцију.  Колики је значај ове законске одредбе најбоље говори чињеница да је непоступање у складу са овим чланом закона прописано као прекршај, за који је предвиђена новчана казна за наручиоца у износу од 100.000 до 1.000.000 динара.[[1]](#footnote-1) |

## *Директиве ЕУ у области јавних набавки о истраживању тржишта*

Директиве из 2004. године нису имале експлицитне одредбе у погледу истраживања тржишта или тржишне консултације, с тим да тај процес никада није био забрањен.

Приликом припреме законодавног оквира ЕУ из 2014. године, сматрало се да у новом тексту треба обезбедити одређена општа правила са циљем обезбеђења поштовања начела недискриминације, једнаког третмана и транспарентности. Правила која су предвиђена директивама из 2014. године фокусирају се само на случајеве који су у непосредној вези са привредним субјектима, посебно у смислу два главна аспекта и то:

* Прелиминарне консултације на тржишту и
* Претходно учешће кандидата или понуђача.

Важно је напоменути да директиве ЕУ из 2014. године не намећу истраживање тржишта као обавезу за наручиоце. Штавише, директиве ЕУ описују одређена општа правила само у случајевима када наручиоци ступају у непосредан контакт са привредним субјектима.

Чланом 40.Директиве 2014/24/ЕУ регулисано је претходно истраживање тржишта. Наиме, овим чланом је прописано да наручиоци пре покретања поступка набавке могу спровести истраживање тржишта са циљем припреме набавке и информисања привредних субјеката о својим плановима набавке и захтевима. У ту сврху, сходно овом члану, наручиоци могу на пример затражити или прихватити савет од независних стручњака или органа или од учесника на тржишту. Тај савет се може користити при планирању и спровођењу поступка набавке, под условом да не доводи до нарушавање конкуренције и кршења начела забране дискриминације и начела транспарентности.

Према члану 41. наведене директиве, којим је регулисано претходно учешће кандидата или понуђача, у случају да је кандидат или понуђач или учесник на тржишту који је повезан са кандидатом или понуђачем саветовао наручиоца, било у смислу члана 40. или не, или је на други начин био укључен у припрему поступка набавке, наручилац предузима одговарајуће мере како би обезбедио да учешће тог кандидата или понуђача не нарушава конкуренцију. Такве мере обухватају достављање другим кандидатима или понуђачима релевантних информација које се размењују или настају у оквиру учешћа кандидата или понуђача у припреми поступка набавке и утврђивање одговарајућих рокова за пријем понуда. Дотични кандидат или понуђач искључује се из поступка само ако нема другог начина да се обезбеди поступање у складу са обавезом поштовања начела једнаког третмана. Даље, пре евентуалног таквог искључења, кандидатима или понуђачима даје се могућност да докажу да њихово учешће у припреми поступка набавке не може да наруши конкуренцију. Предузете мере се документују у појединачном извештају.

Примери о томе на који начин су друге земље регулисале правила која се односе на истраживање тржишта наведени су у ПРИЛОГУ 1 овог документа.

## *Регулисање истраживања тржишта посебним актом наручиоца*

Осим правила наведених у законским одредбама, ЗЈН не прописује начин или методу према којој би наручиоци требало да организују истраживање тржишта. Истраживање тржишта се уређује посебним актом[[2]](#footnote-2) наручиоца као део процеса планирања јавних набавки.

|  |
| --- |
| Protected icon  Члан 49. став 2. ЗЈН  „Наручилац је дужан да посебним актом ближе уреди начин планирања, спровођења поступка јавне набавке и праћења извршења уговора о јавној набавци (начин комуникације, правила, обавезе и одговорност лица и организационих јединица), начин планирања и спровођења набавки на које се закон не примењује, као и набавки друштвених и других посебних услуга.“ |

|  |
| --- |
| ***Дилеме у пракси***  Наручилац је посебним актом предвидео праг у износу до 100.000 динара до којег се не спроводи поступак набавке добара, радова и услуга и не спроводи истраживање тржишта. Да ли је овакво поступање наручиоца у складу са одредбама ЗЈН.  ***Одговор:***  Овакво поступање наручиоца није у складу са одредбама ЗЈН. Наиме, одредбама ЗЈН су прописане ситуације у којима наручиоци немају обавезу да приликом набавке одређених добара, услуга или радова спроводе поступке јавних набавки предвиђене овим законом. Изузеци од примене овог закона прописани су чл. 11-21. ЗЈН, као и чланом 27. ЗЈН којим су утврђени прагови до којих се закон не примењује. У овим набавкама наручилац има обавезу да поступа у складу са правилима која је прописао актом из члана 49. став 2. ЗЈН и начелима јавних набавки на начин који је примерен околностима конкретне набавке.  Следом наведеног, набавкама на које се закон не примењује, сматрају се све набавке изузете по основу чл. 11-21. и 27. ЗЈН, без обзира на износ процењене вредности појединих набавки. У том смислу, наручилац нема могућност да својим посебним актом пропише доњу граничну вредност, до које би потпуно искључио примену начела јавних набавки и правила прописана посебним актом и за које не би требао да спроведе истраживање тржишта. Управо наручилац кроз истраживање тржишта долази до податка о процењеној вредности јавне набавке, на основу чега одређује да ли ће конкретна добра, услуге или радове набавити применом поступка јавне набавке или применом правила прописаних посебним актом. |

Канцеларија за јавне набавке (у даљем тексту: КЈН) је у складу са законским овлашћењима припремила модел посебног акта који, између осталог, садржи пример начина спровођења истраживања тржишта. Модел посебног акта објављен је на интернет страници КЈН у делу „Стручна помоћ – Модели докумената ЗЈН/2019.“ [[3]](#footnote-3)

|  |
| --- |
| ***Извод из модела посебног акта који је објављен на интернет страници Канцеларије за јавне набавке***  ***Истраживање тржишта***  *Члан 8.*  *На основу утврђених потреба за добрима, услугама и радовима за реализацију планираних активности наручиоца, организациона јединица у чијој су надлежности послови јавних набавки и организациона јединица која је корисник предмета набавке, односно која је у поступку планирања исказала потребу за набавком утврђују минималне захтеве потребних добара, услуга и радова.*  *Утврђени минимални захтеви предмета набавке представљају основ за истраживање тржишта.*  *Члан 9.*  *Истраживање тржишта спроводи организациона јединица која је корисник предмета набавке, односно која је у поступку планирања исказала потребу за набавком и/или друга стручна лица која на предлог ове организационе јединице одреди одговорно лице наручиоца.*  *Истраживање тржишта спроводи се ради припреме поступка јавне набавке и информисања привредних субјеката о плановима наручиоца и захтевима у вези са набавкама.*  *Члан 10.*  *Истраживање тржишта спроводи се прикупљањем података из доступних база података и огласа, путем интернета (ценовници и каталози привредних субјеката, интернет странице институција надлежних за прикупљање и објављивање релевантних података о тржишним кретањима), испитивањем претходних искустава у набавкама истог предмета набавке, испитивањем искустава других наручилаца, прикупљањем података путем Портала јавних набавки, анкета и упитника и на други погодан начин у зависности од специфичности предмета набавке, количина и врсте добара, услуга и радова.*  *О спроведеном истраживању тржишта сачињава се Записник, који нарочито садржи* *податке о ценама и њиховом кретању на тржишту, доступности потребних добара, услуга и радова, њиховом квалитету и периоду гаранције, условима одржавања, каналима дистрибуције, списак потенцијалних добављача за сваки предмет набавке са њиховим карактеристикама, опис стања конкуренције на тржишту предмета набавке и друге релевантне податке.*  *Уз записник о спроведеном истраживању тржишта прилажу се и заједно са њим чувају сва документа настала у току истраживања тржишта (документи и информације прикупљене коришћењем електронских средстава комуникације, електронска пошта размењена са учесницима на тржишту, другим наручиоцима, записници и др.).* |

# ФАЗЕ У ПРОЦЕСУ ИСТРАЖИВАЊА ТРЖИШТА

Спровођење истраживања тржишта обавезно обухвата следеће фазе:

1. Утврђивање потреба наручиоца и циљева истраживања тржишта;
2. Прикупљање информација у циљу истраживања тржишта;
3. Анализа прикупљених података;
4. Евиденција процеса истраживања тржишта.

Чек листа основних фаза у процесу истраживања тржишта је ПРИЛОГ 2 овог документа.

1. **УТВРЂИВАЊЕ ПОТРЕБА НАРУЧИОЦА И ЦИЉЕВА ИСТРАЖИВАЊА ТРЖИШТА**

Истраживање тржишта спроводи се првенствено приликом одређивања процењене вредности јавне набавке и пре покретања поступака јавних набавки, тачније у фази планирања јавних набавки. Што се боље испланира и истражи тржиште, лакше ће, ефикасније и делотворније тећи цео поступак јавне набавке.

Након утврђивања стратешких циљева наручиоца, сваке године се обавља процена потреба ради утврђивања добара, услуга или радова који ће допринети остварењу планираних активности наручиоца.[[4]](#footnote-4) Добра, услуге или радови се набављају само уколико постоји стварна потреба за предметом набавке.

На основу утврђених потреба за добрима, услугама и радовима за реализацију планираних циљева, наручилац одређује минималне захтеве предмета набавке. Утврђени минимални захтеви представљају основ за истраживање тржишта.

Узимајући у обзир утврђене техничке спецификације, наручилац одређује циљеве истраживања тржишта, односно дефинише које податке је потребно прикупити у овом процесу. У процесу истраживања тржишта, наручилац у зависности од врсте предмета јавне набавке прикупља податке о:

* техничким спецификацијама;
* ценама и њиховом кретању на тржишту;
* доступности потребних добара, услуга и радова;
* њиховом квалитету;
* периоду гаранције;
* условима одржавања;
* потенцијалним добављачима;
* каналима дистрибуције (да ли је понуђач уједно и произвођач или овлашћени диструбутер) и др.

Наручилац посебну пажњу обраћа на то колико привредних субјеката на релевантном тржишту може да одговори захтевима наручилаца и колико понуда се може очекивати на основу објављеног јавног позива за сваку конкретну јавну набавку.


Уколико на тржишту постоји велики број привредних субјеката за конкретан предмет јавне набавке, наручилац би требало да предузме одређене мере како би подстакао привредне субјекте да узму учешће у поступку јавне набавке. Велики број понуђача представља добру полазну основу за здраву конкуренцију и могућност добијања понуда које одговарају реалним тржишним условима. О начинима комуникације са привредним субјектима пре покретања поступка јавне набавке биће речи у овим смерницама.

## НАЧИНИ ПРИКУПЉАЊА ИНФОРМАЦИЈА У ЦИЉУ ИСТРАЖИВАЊА ТРЖИШТА

Извори за прикупљање информација су:

1. Портал јавних набавки (у даљем тексту: Портал);[[5]](#footnote-5)
2. Информативне понуде;
3. Састанци са привредним субјектима;
4. Искуство запослених код наручиоца које се односи на претходне поступке или познавање тржишта;
5. Неформалне дискусије и размена информација са другим стручњацима из области набавки;
6. Интернет странице привредних субјеката;
7. Информације добијене од привредне коморе;
8. Маркетиншки материјали привредних субјеката (брошуре, каталози/е-каталози), који могу бити значајан извор информација у погледу детаљних описа производа, услова пословања, ценовника и сл.

## I Портал у сврси истраживања тржишта

Портал је јединствени информациони систем који омогућава спровођење поступака јавних набавки у потпуности електронским путем. Наиме, наручилац и привредни субјекти, односно понуђачи и кандидати, све радње у вези са поступком јавне набавке обављају на Порталу. Имајући у виду наведено, Портал представља основни извор информација о свим поступцима јавних набавки које спроводе наручиоци у Републици Србији.

Поред наведеног, свако заинтересовано лице може да изврши увид у податке објављене на Порталу. Постоји неколико врста претрага на Порталу које омогућавају заинтересованим лицима да лакше и брже дођу до података о поступцима јавних набавки.[[6]](#footnote-6) То су:

* Брза претрага

Ово је набржи начин претраживања и омогућава претраживање само једног податка који се уноси у одговарајуће поље. Брза претрага омогућава претрагу траженог појма по свим пољима, односно подацима који се налазе на Порталу.

* Претрага објављених поступака

Код ове врсте претраге, претраживање је могуће према наведеним пољима: наручилац; назив поступка; референтни број; врста предмета; врста поступка; техника; CPV[[7]](#footnote-7) ознака; процењена вредност; датум објаве; НСТЈ[[8]](#footnote-8); рок за подношење; статус.

* Претрага објављених поступака према месту извршења

Ова врста претраге омогућава претрагу поступака јавних набавки према НСТЈ ознаци. Наиме, приликом објављивања поступка јавне набавке наручиоци дефинишу место извршења коришћењем НСТЈ ознаке.

Поред наведеног, у циљу истраживања тржишта и прикупљања података о одређеном предмету набавке и понуђачима који подносе понуде у поступку јавне набавке за тај предмет набавке, наручиоци могу да користе функционалност „Списак понуђача“. Списак понуђача садржи податке о свим понуђачима који су учествовали у поступцима јавних набавки. Списку понуђача се приступа путем почетне странице Портала и исти се налази у јавном делу[[9]](#footnote-9) Портала.

*Приказ почетне странице Портала и поља „Списак понуђача“*

A screenshot of a computer

Description automatically generated

Списак понуђача пре свега омогућава претраживање према CPV ознаци, где Портал проналази све понуђаче који су учествовали у поступцима јавних набавки за тражену CPV ознаку.

Примера ради, наручилац путем Списка понуђача може да добије информације о понуђачима који су подносили понуде у поступцима јавних набавки са CPV ознаком 24000000 – хемијски производи.

*Графички приказ списка понуђача који су пондели понуде у поступцима јавних набавки са CPV ознаком 24000000 – хемијски производи*

A screenshot of a computer

Description automatically generated

Поред наведеног, Списак понуђача омогућава и лаку претрагу понуђача према:

* називу понуђача;
* ПИБ броју;
* матичном броју;
* граду седишта понуђача;
* поштанском броју седишта понуђача;
* адреси седишта понуђача;
* држави седишта понуђача;
* НСЈТ;
* интернет страници понуђача;
* правном облику.

*Приказ почетне странице Списка понуђача и могућности претраге*

A screenshot of a computer

Description automatically generated

|  |
| --- |
| ***Пример претраге података о понуђачима***  Пример 1.  Заинтересовано лице жели информације о понуђачима са седиштем у Београду.  Пример 2.  Заинтересовано лице жели информације о понуђачима који су регистровани као физичка лица.  Пример 3.  Заинтересовано лице жели информације о понуђачима са седиштем у Словенији. |

Такође, за тачно одређеног понуђача могуће је претражити:

* у којима областима је понуђач подносио понуду према CPV ознаци (Портал излистава све CPV ознаке, односно поступке према CPV ознакама у којима је учествовао понуђач)

*Графички приказ области према* *CPV ознакама у којима је понуђач подносио понуду*

A screenshot of a computer

Description automatically generated

* у којим поступцима јавних набавки је учествовао;

*Графички приказ поступака у којима је понуђач подносио понуду*

A screenshot of a computer

Description automatically generated

* коју улогу је имао у том поступку јавне набавке (самостално, подизвођач, члан групе);

*Графички приказ улоге понуђача у поступцима јавних набавки*

A screenshot of a computer

Description automatically generated

* да ли му је додељен уговор о јавној набавци;

*Графички приказ поступака у којима је понуђачу додељен уговор*

A screenshot of a computer

Description automatically generated

* да ли је са њим закључен оквирни споразум

*Графички приказ оквирних споразума који су закључени са понуђачем*

A screenshot of a computer

Description automatically generated

|  |
| --- |
| **Пример претраге одређених података о тачно одређеном понуђачу**  **Пример 1.**  Заинтересовано лице жели информацију да ли је одређеном понуђачу додељен тачно одређени уговор.  *(нпр. Да ли је Понуђачу 1 додељен уговор број 1/2024 од 1.1.2024. године или уговор за јавну набавку рачунара за потребе Универзитета у Београду)*  **Пример 2.**  Заинтересовано лице жели информацију да ли је одређени понуђач, у тачно одређеном поступку наступао самостално или као члан групе понуђача.  *(нпр. Да ли је Понуђач 1 у поступку за јавну набавку рачунара за потребе Универзитета у Београду наступао самостално)*  **Пример 3.**  Заинтересовано лице жели информацију у којим све областима према CPV ознакама је одређени понуђач подносио понуду.  *(нпр. У којим областима према CPV ознакама је Понуђач 1 подносио понуде или у којим поступцима јавних набавки са ознаком 71500000 је учествовао)* |

## II Информативне понуде

Један од начина истраживања тржишта јесте путем прикупљања информативних понуда када наручилац од потенцијалних понуђача прикупља податке о доступним производима, ценама, условима набавке и др.

Истраживање тржишта помоћу информативних понуда представља ефикасан начин за добијање неопходних информација, посебно у ситуацијама када информације које се прикупљају путем других средстава или нису лако доступне или нису потпуно поуздане.

Наручилац информативне понуде може прикупити упућивањем захтева потенцијалним понуђачима за достављањем понуда. Друга опција би била објављивање упитника (примера ради, на интернет страници наручиоца или на Порталу), тако да било који заинтересовани привредни субјект може попунути упитник.

Пре него што наручилац потенцијалним понуђачима упути захтев за достављање информативних понуда, неопходно је да дефинише предмет јавне набавке, односно који су минимални захтеви набавке, тј. техничке карактеристике предмета набавке. Након што дефинише наведено, наручилац приступа истраживању ко су потенцијални понуђачи на тржишту који могу да понуде конкретан предмет јавне набавке (претрага путем интернета, претходна искуства наручиоца и сл), а којима ће бити упућен захтев за достављање информативне понуде.

Захтев за достављање информативне понуде треба да буде јасне и прецизне структуре како би понуђачи могли да пруже релевантне информације. У зависности од конкретног предмета јавне набавке, наведени захтев може да садржи:

1. *Уводне информације:*

* назив и подаци о наручиоцу;
* циљ прикупљања понуда (на пример, истраживање тржишта у циљу покретања поступка јавне набавке);
* напомена да понуда није обавезујућа и да не доводи до закључења уговора.

1. *Предмет набавке:*

* кратак опис предмета набавке.

1. *Техничке спецификације:*

* информације о минималним техничким карактеристикама које предмет набавке треба да испуњава, односно предмеру и предрачуну радова;
* могућност за понуђаче да предложе алтернативна решења.

1. *Цена:*

* информације о цени (јединична и укупна цена са и без пдв-а);
* информације о могућим попустима или погодностима за већу количину.

1. *Захтеви набавке:*

* информације о дужини гарантног рока;
* информације о доступности сервисне подршке;
* информације о могућности обуке корисника;
* информације о расположивости на лагеру и времену испоруке;
* информације о врстама осигурања од професионалне одговорности приликом извођења радова;
* информације о оптималном року за извођење радова.

1. *Упутства за припрему информативних понуда:*

* начин и рок за подношење информативних понуда;
* документи који се прилажу уз информативну понуду.

Након достављања информативних понуда од стране потенцијалних понуђача наручилац разматра и анализира расположиве податаке, што представља наредни корак који претходи покретању поступка јавне набавке.

Пример захтева наручиоца за достављање информативнe понудe је ПРИЛОГ 3 овог документа.

## III Састанци са привредним субјектима

Наручиоци могу истраживати тржиште и кроз одржавање састанака са привредним субјектима чији је циљ прикупљање информација о могућим решењима, ценама, технологијама, условима на тржишту, захтевима набавке и др.

Састанци са привредним субјектима могу се, такође, организовати у виду завршне фазе консултација на тржишту након добијања информативних понуда, односно одговора на упитник. Главни циљ ових састанака је да се разјасне недоумице привредних субјеката који су доставили информативне понуде, тј. одговорили на упитник.

У циљу заштите интегритета поступка[[10]](#footnote-10), наручилац је дужан да обезбеди да све информације добијене на састанцима буду доступне и другим привредним субјектима који нису учествовали на састанцима (примера ради, записник о одржаним састанцима наручилац објављује на својој интернет страници).

Истраживање тржишта путем одржавања састанака са привредним субјектима може да обухвати неколико корака:

* Дефинисање циљева истраживања тржишта – наручилац јасно дефинише шта је то што жели да утврди (примера ради, доступне технологије, цене предмета набавке, рокове испоруке, односно рокове извођења радова, начин сервисирања, дозволе потребне за испоруку добара, пружање услуга односно извођење радова и сл).
* Идентификација потенцијалних понуђача – наручилац на различите начине долази до сазнања који понуђачи су способни да реализују конкретан уговор о јавној набавци, односно да понуде предмет набавке (путем Портала, интернета, јавних регистара, ранијих искустава и сл).
* Позивање потенцијалних понуђача на састанак – наручилац контактира понуђаче (примера ради, наручилац позив за учешће на састанку доставља путем Портала или електронске поште). У позиву на састанак наручилац наглашава шта је тема састанка и потенцијалним понуђачима доставља све расположиве информације.
* Огранизација и одржавање састанака – састанци могу да се одржавају уз непосредно присуство учесника или online. У име наручиоца састанцима могу присуствовати лица која спроводе поступак јавне набавке, лица која су задужена на сачињавању техничке спецификације, крајњи корисници и друга лица. Суштина ових састанака је да се кроз дијалог наручиоца и потенцијалних понуђача дође до свих релевантних информација које су од значаја за што прецизније обликовање предмета набавке, сачињавање техничке спецификације, утврђивање стварне процењене вредности предмета набавке и др.
* Евидентирање предузетих радњи – о одржаним састанцима наручилац сачињава записник који садржи информације о току састанка, питањима која су на састанку разматрана, предлозима добијеним од стране потенцијалних понуђача и др.

У наставку текста дати су предлози неких од питања која могу бити предмет разговора на састанцима са привредним субјектима:

Техничке спецификације

* Да ли сматрате да су техничке спецификације и захтеви наручиоца довољно јасни за припрему и подношење понуда?
* Да ли сматрате да су техничке спецификације израђене на начин који не ограничава конкуренцију, узимајући у обзир потребе и коначне циљеве које је одредио наручилац?
* Да ли имате конкретне предлоге везане за побољшање квалитета техничких спецификација?
* Да ли постоје релевантне функционалне карактеристике које нису узете у разматрање или којима није дато на значају од стране наручиоца?
* Можете ли предложити алтернативна решења/нове технологије/додатне функције које би могле бити узете у обзир током процеса израде техничких спецификација?

Критеријуми за квалитативни избор привредног субјекта

* Да ли сматрате да неки од дефинисаних критеријума није у логичкој вези са предметом јавне набавке?
* Да ли сматрате да неки од дефинисаних критеријума нису сразмерни предмету јавне набавке?
* Да ли сматрате да је потребно одредити још неке критеријуме осим наведених, а који су неопходни за утврђивање способности понуђача за извршење уговора?

Критеријуми за доделу уговора

* Ако је критеријум „цена“ или у случајевима када наручилац жели да примени критеријуме квалитета – Да ли имате предлоге о томе који други критеријуми, који одражавају техничке, комерцијалне, еколошке или социјалне предности, се могу користити за доделу уговора?
* Уколико је наручилац већ предложио „најбољи однос цене и квалитета“ као начин одређивања економски најповољније понуде – Да ли сматрате да пондери који су додељени за сваки критеријум одражавају на прави начин важност тих карактеристика добара/услуга/радова?

Услови уговора

* Да ли сматрате да услови уговора покривају све релевантне аспекте у вези са правилним извршењем уговора?
* Да ли очекујете стабилност цена током реализације уговора?
* Да ли сматрате да је рок за реализацију уговора примерен и објективно одређен?

Време за припрему и подношење понуда

* Да ли сматрате да би рок од (\_\_\_) дана био довољан за припрему и подношење понуде?
* Да ли постоје неки посебни услови које наручилац треба да испуни и/или прилагоди у вези са документацијом о набавци како би предложени рок постао прихватљив?

Пример записника о одржаном састанку са привредним субјектима је ПРИЛОГ 4 овог документа.

У овим смерницама детаљно су објашњени начини истраживања тржишта путем Портала, прикупљањем информативних понуда и одржавањем састанака са привредним субјектима. Документи који настају у процесу истраживања тржишта, како за ове начине истраживања тржишта, тако и за остале начине наведене у овим смерницама, приказани су у делу „Евиденција процеса истраживања тржишта“.

# АНАЛИЗА ПРИКУПЉЕНИХ ПОДАТАКА

Након спроведеног истраживања тржишта наручилац анализира прикупљене податке. На основу извршене анализе, наручилац може да:

* Поново утврђује процењену вредност јавне набавке;
* Промени време трајања уговора;
* Промени критеријуме за квалитативни избор привредног субјекта у складу са стварним капацитетима привредних субјеката на тржишту;
* Измени и/или допуни техничку спецификацију;
* Подели предмет јавне набавке на партије;
* Приликом дефинисања критеријума за доделу уговора узме у обзир критеријум квалитета, а не само критеријум цене;
* Одлучи да примени технику или инструмент за спровођење поступка јавне набавке;
* Одлучи да спроведе резервисану јавну набавку;
* Одреди други рок за подношење понуда;
* Одлучи да примени другу врсту поступка јавне набавке.

Наручилац није дужан да узме у обзир све податке добијене током истраживања тржишта. Одлука о томе шта треба размотрити и укључити у конкурсну документацију треба да буде оправдана циљевима које је одредио наручилац од самог почетка, у циљу повећања броја понуда у поступку јавне набавке, а истовремено ради идентификације најпогоднијег решења за постизање својих потреба на ефикасан и ефективан начин.

# ЕВИДЕНЦИЈА ПРОЦЕСА ИСТРАЖИВАЊА ТРЖИШТА

О спроведеном истраживању тржишта наручилац сачињава Записник.

Записник нарочито садржи начин спровођења истраживања тржишта, резултате истраживања, податке о привредним субјектима који су били укључени у тај процес, као и закључке до којих је наручилац дошао након спроведеног истраживања тржишта. Предлог садржине записника о спроведеном истраживању тржишта је ПРИЛОГ 5 овог документа.

Записник о истраживању тржишта представља део документационе подлоге конкретног поступка јавне набавке.

Уз записник о спроведеном истраживању тржишта прилажу се и заједно са њим чувају сва документа настала у току истраживања тржишта.

Примери докумената насталих у процесу истраживања тржишта приказани су у табели испод.

|  |  |
| --- | --- |
| **Документи настали у процесу истраживања тржишта** | |
| **Извор информација** | **Врста документа** |
| Портал јавних набавки | Документа преузета са Портала |
| Захтеви за достављање информативних понуда | Информативна понуда |
| Састанци са привредним субјектима | Записник о одржаном састанку |
| Телефонски разговори са привредним субјектима | Службене белешке службеника који су обавили разговор. Службена белешка нарочито садржи следеће: податке о привредном субјекту са којима се обавља разговор, датум и време обављања разговора, опис добијених информација и друге потребне податке. |
| Интернет странице привредних субјеката | Одштампане странице са интернет страница привредних субјеката које садрже релеватне податке (карактеристике предмета набавке, ценовник, услове испоруке, услове гаранције и др.). |
| Искуство запослених код наручиоца које се односи на претходне поступке или познавање тржишта | Службена белешка о искуству запослених код наручиоца. |
| Неформалне дискусије и размена информација са другим стручњацима из области набавки | Службена белешка, електронска пошта и др. |
| Маркетиншки материјали привредних субјеката | Брошуре, каталози/е-каталози и др. |

**ЗАКЉУЧЦИ**

Истраживање тржишта представља кључну фазу у планирању и припреми поступка јавне набавке и има вишеструки значај како за наручиоца и за крајње кориснике предмета набавке, тако и за привредне субјекте.

Истраживањем тржишта наручилац добија увид у то шта се тренутно нуди на тржишту, које су карактеристике предмета набавке, по којим ценама привредни субјекти нуде добра/услуге/радове, који су услови испоруке, рокови за извођење радова, односно за извршење услуге, дозволе потребне за испоруку добара, пружање услуге и извођење радова и др. Кроз истраживање тржишта предмет јавне набавке се обликује у складу са тржишним капацитетима, чиме се избегавају ситуације у којима се набављају предмети набавке који нису доступни или имају високе цене.

Информације добијене истраживањем тржишта омогућавају наручиоцу да упореди цене различитих понуђача, што непосредно утиче на правилно одређивање процењене вредности јавне набавке. На основу утврђене процењене вредности јавне набавке наручилац набавку планира или у плану јавних набавки или у плану набавки на које се закон не примењује. У случају да је набавка већ планирана, наручилац на основу утврђеног чињеничног стања може извршити измену раније утврђене процењене вредности у складу са тренутним условима на тржишту. Такође, правилно спроведено истраживање тржишта представља предуслов за сачињавање конкурсне документације на начин да се не доводи у предност тачно одређени понуђач и да се омогући што већа конкуренција у поступку. На основу резултата спроведеног истраживања тржишта наручилац покреће поступак јавне набавке доношењем одлуке о покретању поступка, израђује документацију о набавци и предузима остале кораке у оквиру спровођења поступка јавне набавке.

Не постоје јединствена правила о томе како спровести истраживање тржишта, тако да наручиоци треба да прилагоде методе истраживања одређеним циљевима. Општи циљеви наручиоца треба да се усредсреде на то како обезбедити висок ниво конкурентности, учешће малих и средњих предузећа и како остварити најбољу вредност за новац постизањем бољег квалитета добара, услуга и радова.

Приликом истраживања тржишта наручиоци су дужни да воде рачуна о томе да се не наруши поштовање начела забране дискриминације, једнакости привредних субјеката и транспарентности. Што је више привредних субјеката укључено у истраживање тржишта, то је смањен ризик од давања предности одређеном понуђачу.

Као услов који произлази из начела транспарентности, наручилац треба да евидентира све активности које је предузео приликом истраживања тржишта и да исте учини доступним свим привредним субјектима.

Поред наведеног, потребно је посебно организовати обуке за наручиоце, на којима би се указало на значај истраживања тржишта и на последице које могу наступити уколико истраживање тржишта као процес изостане у фази планирања јавних набавки.

# 

# ПРИЛОГ 1

**ИСТРАЖИВАЊЕ ТРЖИШТА У ЗЕМЉАМА ЕУ – ПРИМЕРИ ДОБРЕ ПРАКСЕ**

|  |
| --- |
| **ХРВАТСКА:**  Пре отпочињања поступка набавке, наручилац по правилу спроводи анализу тржишта како би припремио јавну набавку и обавестио привредне субјекте о својим плановима и захтевима везаним за ту набавку.  Наручилац може или затражити или прихватити савете независних стручњака, надлежних органа или учесника на тржишту који се могу користити у планирању и припреми поступка јавне набавке, као и израде конкурсне документације под условом да такав савет не доводи до нарушавања конкуренције на тржишту, као и да неће кршити начело забране дискриминације и транспарентности.  Пре покретања отвореног или рестриктивног поступка јавних набавки за набавку радова или поступака јавних набавки велике вредности за набавку добра или услуга, наручилац је дужан да привредним субјектима стави на располагање на интернет страници [(https://eojn.nn.hr/Oglasnik)](https://eojn.nn.hr/Oglasnik), под-одељак – прелиминарне консултације: опис предмета набавке, техничке спецификације, критеријуме за квалитативни избор привредних субјеката, критеријуме за доделу уговора и посебне услови у вези са извршењем уговора у року од најмање 5 дана.  По завршетку консултација, наручилац је дужан да размотри све предлоге и сугестије заинтересованих привредних субјеката, изради извештај о прихваћеним и одбијеним предлозима и сугестијама и објави све то на истој интернет страници.  **РУМУНИЈА:**  Пре почетка набавке, наручилац може организовати тржишне консултације како би припремио јавну набавку и обавестио привредне субјекте о својим плановима набавке, нарочито у случају добара/услуга/радова који имају високу техничку или финансијску сложеност или тамо где се одвија брз технолошки развој.  Наручилац обавештава привредне субјекте о тржишним консултацијама давањем обавештења у вези наведеног у систему електронске јавне набавке (EPPS). [(http://www.elicitatie.ro/Public/MarketConsulting/MarketConsultingList.aspx)](http://www.e-licitatie.ro/Public/MarketConsulting/MarketConsultingList.aspx)  Обавештење мора садржати најмање следеће:  а) име наручиоца и контакт податке;  б) интернет адресу на којој се објављују информације о процесу тржишне консултације;  в) опис техничких, финансијских и/или уговорних потреба и ограничења која се односе на уговор;  г) питања и теме које су предмет консултација;  д) рок за процес консултација;  ђ) опис начина спровођења консултација и интеракције са привредним субјектима  Консултације могу да се баве потенцијалним техничким, финансијским или уговорним решењима, као и аспектима стратегије уговарања, укључујући поделу уговора на партије или могућност тражења алтернативних понуда.  Наручилац може позвати на консултације независне експерте, органе јавне управе и привредне субјекте, укључујући и њихове представничке организације.  Свако заинтересовано лице/организација може пружити наручиоцу мишљења, сугестије или препоруке користећи образце и средства комуникације наведена у обавештењу о консултацијама. Наручилац може да одлучи да се таква мишљења, сугестије или препоруке преносе искључиво електронским путем на наменску адресу.  Наручилац може одржавати састанке са заинтересованом особом/ организацијом како би се дискутовало о ставовима, сугестијама или препорукама које су послате.  Наручилац може разматрати мишљења, сугестије или препоруке примљене током консултација ако их сматра релевантним и под условом да њихова употреба не служи за нарушавање конкуренције и кршење начела забране дискриминације и транспарентности.  Наручилаца је дужан да у EPPS-у објави исход процеса тржишне консултације пре почетка поступка јавне абавке.  **ПОЉСКА:**  Пре почетка поступка јавне набавке, наручилац може обавестити привредне субјекте о плановима и очекивањима везаним за уговор, а посебно водити технички дијалог обраћањем стручњацима, јавним органима или привредним субјектима, тражећи савете или информације неопходне за припрему описа предмета набавке, техничке спецификације и услова уговора.  Технички дијалог треба водити на начин који обезбеђује фер конкуренцију и једнак третман потенцијалних привредних субјеката и њихових решења.  Наручилац је дужан да објави обавештење о намери спровођења техничког дијалога, као и о његовом предмету на интернет страници.  Наручилац је дужан да објави информације о спроведеном техничком дијалогу у позиву на подношење понуда за поступак јавне набавке на који се технички дијалог односио.  Ако постоји могућност да субјект који учествује у припреми поступка јавне набавке учествује у том поступку јавне набавке, наручилац ће се побринути за то да учешће тог субјекта у поступку не нарушава конкуренцију, а нарочито је дужан да другим привредним субјектима пружи информације, добијене и пренесене током припреме процедуре и такође је дужно да одреди одговарајући рок за подношење понуда. У записнику о поступку, наручилац ће навести мере за спречавање нарушавања конкуренције.  **ШПАНИЈА:**  Наручиоци могу спровести тржишне студије и директне упите привредним субјектима који су активни на том тржишту како би правилно припремили поступак јавне набавке и обавестили их о својим плановима и захтевима. Из овог разлога, наручиоци могу да искористе савете трећих лица, а то могу бити независни експерти или органи, професионална удружења или чак, у изузетним приликама, привредни субјекти који су активни на тржишту. Пре отпочињања консултација, наручиоци ће на свом профилу у оквиру Платформе за Уговоре у Јавном Сектору (<https://contrataciondelestado.es/wps/portal/plataforma>) (или еквивалентној информацијској платформи на регионалном нивоу), објавити сврху консултација, када ће иста бити покренута, имена трећих лица која ће учествовати у консултацијама, као и разлоге због којих су изабрани екстерни саветници.  Наручиоци ће користити савет за планирање поступка набавке под условом да то не резултира нарушавањем конкуренције или кршењем начела забране дискриминације и транспарентности. Консултације које се спроводе не смеју да доведу до специфичног предмета набавке који задовољава техничке карактеристике само једног од испитаника. Резултати студија и консултација треба, где је то прикладно, да буду дефинисани увођењем генеричких карактеристика, општих услова или апстрактних формулација које обезбеђују веће задовољење јавних интереса; они не доносе посебне погодности у погледу доделе уговора за привредне субјекте који су учествовали у студији / консултацији.  Када наручилац спроведе консултације, евидентираће активности у извештају. Извештај ће садржавати студије које су спроведене и њихове ауторе, консултоване субјекте, питања која су формулисана, као и одговоре на иста. Овај извештај ће бити образложен, представљаће део досијеа о уговору и подлагаће истим обавезама у смислу оглашавања на исти начин као и спецификације; биће објављен најмање на профилу наручиоца.  Током трајања процеса консултација наручилац не сме разоткривати решења која су предложили други учесници. Уопштено говорећи, наручиоци морају узети у обзир резултате са консултација извршених приликом састављања спецификација, у супротном морају навести разлоге у извештају. Учешће у процесу консултација не спречава накнадно учешће у поступку јавне набавке.  **ФРАНЦУСКА:**  Смернице за наручиоце укључују кратак низ савета везаних за тржишне консултације. (<https://www.economie.gouv.fr/files/files/directions_services/daj/marches_publics/conseil_acheteurs/fiches-techniques/preparation-procedure/definition-besoin-2019.pdf?v=1744811144>). Јасно је предвиђено да у циљу припреме поступка јавне набавке и бољег разумевања структуре тржишта и пракси привредних субјеката на том пољу, наручилац има могућност обављања консултација или истраживања тржишта, да тражи мишљења или да обавести привредне субјекте о свом пројекту и условима за исти.  Ово истраживање може се састојати на пример од:  − праћења у датом економском сектору,  − организације или учествовања на сајмовима како би компаније биле свесне потреба наручилаца или како би идентификовале нове потребе, посебно у сектору иновација;  − састанака, пре почетка консултација, са неколико привредних субјеката ради добијања информација о датом тржишту, актерима у том сектору, услугама или понуђеним производима итд. Овај скуп информација може бити и у облику упитника послатих већем броју добављача или пружалаца услуга.  Наручилац је дужан да предузме одговарајуће мере како би обезбедио ненарушавање конкуренције учешћем привредног субјекта у поступку набавке који је имао приступ – због директног или индиректног претходног учешћа у припреми поступка јавне набавке – информацијама које други кандидати или понуђачи нису имали. Наиме, такав привредни субјект ће бити искључен из поступка набавке само када се таква ситуација не може решити другим путем, као што је на пример стављање на располагање у оквиру конкурсне документације свих оних информација које је наручилац саопштио у току тржишних консултација. |

# 

# ПРИЛОГ 2

**ЧЕК ЛИСТА КОРАКА ТОКОМ ИСТРАЖИВАЊА ТРЖИШТА**

|  |  |  |  |  |  |
| --- | --- | --- | --- | --- | --- |
| 1. УТВРЂИВАЊЕ ПОТРЕБА И ЦИЉЕВА ИСТРАЖИВАЊА ТРЖИШТА[[11]](#footnote-11) | | | | | |
| Предмет набавке | | Рачунари | | | |
| Кратак опис предмета набавке: | | * Процесор: \_\_\_\_\_\_\_\_\_\_\_\_ * РАМ меморија: \_\_\_\_\_\_\_\_\_\_\_\_\_ * SSD: \_\_\_\_\_\_\_\_\_\_\_\_\_\_\_\_\_ * Екран: \_\_\_\_\_\_\_\_\_\_\_\_\_\_\_\_\_\_\_ * Оперативни систем: \_\_\_\_\_\_\_\_\_\_\_\_\_   Остало: \_\_\_\_\_\_\_\_\_\_\_\_\_\_\_\_\_\_\_\_\_ | | | |
| Циљеви истраживања: | | Утврдити:   * техничке спецификације; * цене и њихово кретање на тржишту; * доступност потребних добара, услуга и радова; * квалитет; * период гаранције; * услове одржавања; * каналима дистрибуције (да ли је понуђач уједно и произвођач или овлашћени диструбутер); * потенцијалне добављаче и др. | | | |
| 1. ПРИКУПЉАЊЕ РЕЛЕВАТНИХ ИНФОРМАЦИЈА[[12]](#footnote-12) | | | | | |
| Начин истраживања | Датум | | Опис | Документи настали у процесу истраживања | |
| Прикупљање података путем Портала јавних набавки | У периоду од \_\_\_\_\_\_ до \_\_\_\_\_\_\_\_или  Дана \_\_\_\_\_\_\_\_\_  *(Уписати период прикупљања података)* | | У наведеном периоду извршен је преглед \_\_\_\_\_\_\_\_\_\_\_\_\_  *Нпр. преглед поступака јавних набавки за набавку рачунара или преглед Списка понуђача који су учествовали у поступцима јавних набавки рачунара*  *(Кратко описати спроведене активности)* | Документи преузети са Портала: *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  *(Навести документе преузете са Портала)* | |
| Прикупљање информативних понуда | Датум слања захтева\_\_\_\_\_\_\_\_\_\_\_\_\_\_  Датум пријема информативне понуде \_\_\_\_\_\_\_\_\_\_\_\_\_\_\_\_\_  *(Уписати датуме слања захтева и пријема понуда)* | | Слање захтева за прикупљање информативних понуда следећим привредним субјектима:\_\_\_\_\_\_\_\_\_\_\_\_\_\_\_\_\_  *(Кратко описати спроведене активности)* | Информативне понуде су пристигле од следећих привредних субјеката:\_\_\_\_\_\_\_\_\_\_\_\_\_  Уз информативне понуде је достављена следећа пратећа документација:\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(Укратко описати достављену документацију)* | |
| Одржавање састанка са привредним субјектима | Датум одржавања састанка\_\_\_\_\_\_\_\_\_\_\_\_\_\_\_\_\_  *(Уписати датум одржавања састанка)* | | *(Укратко описати ток састанка)*  *Нпр. Дана \_\_\_ одржан је састанак са привредним субјектима \_\_\_\_\_\_, у вези са техничким карактеристикама рачунара* | Записник о одржаном састанку сачињен дана \_\_\_\_\_\_\_\_\_\_\_\_\_\_  *(Уписати податке о сачињеном записнику)* | |
| Телефонски разговор са привредним субјектима | У периоду од \_\_\_\_\_\_ до \_\_\_\_\_\_\_\_или  Дана \_\_\_\_\_\_\_\_\_  *(Уписати период обављања разговора)* | | *(Укратко описати ток разговора)*  *Нпр. У наведеном периоду обављен је телефонски разговор са привредним субјектима \_\_\_\_\_\_\_\_ у вези са техничким карактеристикама рачунара* | Службене белешка о обављеном разговору сачињена дана\_\_\_\_\_\_\_\_\_\_\_\_\_\_\_\_  *(Уписати податке о сачињеној службеној белешци)* | |
| Увид у интернет странице привредних субјеката | У периоду од \_\_\_\_\_\_ до \_\_\_\_\_\_\_\_или  Дана \_\_\_\_\_\_\_\_\_  *(Уписати период обављања увида)* | | У наведеном периоду извршен је увид у интернет странице привредних субјеката који се баве \_\_\_\_\_\_\_\_\_\_\_\_\_\_\_  *(Кратко описати спроведене активности)* | Одштампане странице са интернет страница следећих привредних субјеката:\_\_\_\_\_\_\_\_\_\_\_\_\_\_\_\_\_\_\_\_\_\_\_  *(Уписати податке о обављеном увиду у интернет странице)* | |
| Искуство запослених код наручиоца које се односи на претходне поступке или познавање тржишта | Искуство се односи на период од\_\_\_\_\_до\_\_\_\_\_\_\_\_  *(Уписати време стеицања искуства)* | | Искуство се односи на\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *Нпр. у наведеном периоду истражено је тржиште за набавку рачунара или је у наведеном периоду запослени учествовао у изради техничке спецификације за јавну набавку рачунара*  *(Кратко описати стечено искуство)* | Службена белешка о искуству запослених код наручиоца сачињена дана\_\_\_\_\_\_\_\_\_\_\_\_\_\_\_\_\_  *(Уписати податке о сачињеној службеној белешци)* | |
| Неформалне дискусије и размена информација са другим стручњацима из области набавки | Дискусија и размена информација обављења у периоду од \_\_\_\_\_\_\_до \_\_\_\_\_\_\_ или Дана \_\_\_\_\_\_\_  *(Уписати период обављања разговора)* | | У наведеном периоду размењене су информације у вези са \_\_\_\_\_\_\_\_\_\_\_\_\_\_\_\_\_  *Нпр. у наведеном периоду обављен је разговор са ИТ стручњацима који су учествовали у изради техничке спецификације за јавну набавку рачунара у претходном периоду*  *(Кратко описати ток разговора)* | Службена белешка о обављеном разговору са \_\_\_\_\_\_\_, сачињена дана \_\_\_\_\_\_\_\_\_, односно електронска пошта размењена са \_\_\_\_\_\_\_\_, у периоду од \_\_\_\_\_\_ до \_\_\_\_\_ и др.  *(Уписати податке о сачињеној службеној белешци, послатој/примљеној електронској пошти и др)* | |
| Маркетиншки материјали привредних субјеката | У периоду од \_\_\_\_\_\_ до \_\_\_\_\_\_\_\_или  Дана \_\_\_\_\_\_\_\_\_ прибављен је маркетиншки материјал  *(Уписати период прибављања материјала)* | | У наведеном периоду прибављен је маркетиншки материјал у вези са \_\_\_\_\_\_\_\_\_\_  *Нпр. у наведеном периоду прибављен је макретиншки материјал у вези са техничким карактеристикама рачунара*  *(Кратко описати податке о материјалу)* | Прибављене брошуре, каталози/е-каталози и др. следећих привредних субјеката \_\_\_\_\_\_\_\_\_\_\_\_\_\_\_  *(Уписати податке о прибављеном материјалу)* | |
| 1. АНАЛИЗА ПРИКУПЉЕНИХ ПОДАТАКА[[13]](#footnote-13) | | | | | |
| Врста активности | | | Резултат спроведене анализе | | |
| Анализа прикупљених података | | | Промена процењене вредности јавне набавке | | ДА/НЕ |
| Промена времена трајања уговора | | ДА/НЕ |
| Промена критеријума за квалитативни избор привредног субјекта у складу са стварним капацитетима привредних субјеката на тржишту | | ДА/НЕ |
| Измена и/или допуна техничке спецификације | | ДА/НЕ |
| Подела предмета јавне набавке на партије | | ДА/НЕ |
| Приликом дефинисања критеријума за доделу уговора узима се у обзир критеријум квалитета, а не само критеријум цене | | ДА/НЕ |
| Примена технике или инструмента за спровођење поступка јавне набавке | | ДА/НЕ |
| Спровођење резервисане јавне набавке | | ДА/НЕ |
| Одређивање другог рока за подношење понуда | | ДА/НЕ |
| Примена друге врсте поступка јавне набавке | | ДА/НЕ |
| 1. ЕВИДЕНЦИЈА ПРОЦЕСА ИСТРАЖИВАЊА ТРЖИШТА | | | | | |
| Врста документа | | | Датум сачињавања | | |
| Записник о истраживању тржишта | | | Записник о истраживању тржишта сачињен дана \_\_\_\_\_\_\_\_\_\_\_\_\_\_\_\_\_\_\_  *(Уписати податке о сачињеном записнику)* | | |

# 

# ПРИЛОГ 3

**ЗАХТЕВ ЗА ДОСТАВЉАЊЕ ИНФОРМАТИВНИХ ПОНУДА**

**Наручилац:**  
Назив наручиоца: \_\_\_\_\_\_\_\_\_\_\_\_  
Адреса наручиоца: \_\_\_\_\_\_\_\_\_\_\_  
Контакт телефон: \_\_\_\_\_\_\_\_\_\_\_\_

**Предмет:**  
Набавка лаптоп рачунара

**Циљ:**  
Истраживање тржишта ради прикупљања информација о понуђеним моделима, ценама и условима испоруке пре покретања поступка јавне набавке

**Техничке спецификације:**

|  |  |  |  |
| --- | --- | --- | --- |
| **Карактеристике** | **Минимални захтеви[[14]](#footnote-14)** | **Јединица мере** | **Количина** |
| Процесор |  | комад | 10 |
| РАМ меморија |  |
| Тврди диск |  |
| Екран |  |
| Оперативни систем |  |
| Портови |  |
| Бежична конекција |  |
| Батерија |  |
| Гаранција |  |

Понуђачи уз информативну понуду треба да доставе:

* техничке спецификације понуђеног модела;
* документацију која потврђује испуњеност минималних техничких карактеристика или бољих карактеристика од предвиђених.

**Цена:**

* јединична цена без пдв-а: \_\_\_\_\_\_\_\_\_\_\_\_\_\_\_
* јединична цена са пдв-ом: \_\_\_\_\_\_\_\_\_\_\_\_\_\_
* укупна цена без пдв-а: \_\_\_\_\_\_\_\_\_\_\_\_\_\_\_\_\_
* укупна цена са пдв-ом: \_\_\_\_\_\_\_\_\_\_\_\_\_\_\_\_\_

**Захтеви набавке:**

1. Рок испоруке: \_\_\_\_\_\_\_\_\_\_ *(минимим 1, максимум 5 дана од захтева наручиоца)*
2. Гарантни рок: \_\_\_\_\_\_\_\_\_\_ *(минимум 2 године)*
3. Начин и рок плаћања: у року од 45 (четрдесет пет) дана од дана пријема исправне фактуре
4. Место испоруке: пословне просторије наручиоца на адреси \_\_\_\_\_\_\_\_\_\_\_\_\_\_\_\_\_\_\_\_\_\_\_.

**Начин и рок за достављање информативне понуде:**

Информативну понуду је потребно доставити најкасније до \_\_. \_\_. \_\_\_\_\_. године, на адресу наручиоца: \_\_\_\_\_\_\_\_\_ или електронским путем на e-mail адресу: \_\_\_\_\_\_\_\_\_.

**Контакт:**

За додатне информације, заинтересовани понуђачи могу се обратити на контакт телефон \_\_\_\_\_\_ или путем e-mail адресе [\_\_\_\_\_\_\_\_\_\_\_](mailto:jpabc@gmail.com).

*Напомена:*

*Овај захтев је искључиво информативног карактера и понуда служи истраживању тржишта које наручилац спроводи пре покретања поступка јавне набавке.*

# ПРИЛОГ 4

**ЗАПИСНИК О ОДРЖАНОМ САСТАНКУ СА ПРИВРЕДНИМ СУБЈЕКТИМА**

**Датум одржавања састанка:** \_\_\_\_\_\_\_\_

**Време одржавања састанка:** \_\_\_\_\_\_\_\_

**Место одржавања састанка:** \_\_\_\_\_\_\_\_

**Подаци о наручиоцу:** \_\_\_\_\_\_\_\_\_\_\_\_\_\_\_

**Подаци о предмету набавке:** Набавка намирница, обликована по партијама

* Партија 1 – Месо и месни производи;
* Партија 2 – Воће и поврће;
* Партија 3 – Млечни производи.

**Присутни представници наручиоца:**

* 1. \_\_\_\_\_\_\_\_\_\_, службеник за јавне набавке;
  2. \_\_\_\_\_\_\_\_\_\_, лице задужено за израду техничке спецификације.

**Присутни представници привредних субјеката:**

1. Понуђач „А“ – \_\_\_\_\_\_\_\_\_\_\_\_\_\_,
2. Понуђач „Б“ – \_\_\_\_\_\_\_\_\_\_\_\_\_\_,
3. Понуђач „В“ – \_\_\_\_\_\_\_\_\_\_\_\_\_\_.

**Дневни ред састанка:**

* Представљање предлога техничке спецификације предмета набавке;
* Представљање захтева набавке (начин и рок испоруке, рок трајања производа, потреба за вршењем лабораторијских анализа, испуњавање ветеринарско-санитарних услова, потребне дозволе, потребни технички и стручни капацитет и др);
* Дискусија у вези са условима испоруке (Примера ради,)
* Дискусија и предлози привредних субјеката.

**Ток састанка:**

Састанак је отворио представник наручиоца, службеник за јавне набавке, који је присутне представнике привредних субјеката обавестио да се састанак одржава у циљу истраживања тржишта пре покретања поступка јавне набавке намирница. Циљ наведеног састанка је био да се кроз дијалог наручиоца и привредних субјеката размотре питања од значаја за спровођење поступка, пре свега за израду техничке спецификације предмета набавке.

С тим у вези, представницима привредних субјеката представљен је предлог израђених техничких спецификација, као и остали захтеви набавке који се тичу рока испоруке предметних добара, рока трајања производа, амбалаже производа и др.

Након презентовања од стране представника наручиоца, представници привредних субјеката су изнели своје коментаре и сугестије:

* Представник понуђача „А“ предложио је да се у партији 1 – Месо и месни производи, дозволи већи распон тежине паковања, како би се олакшала испорука и спречило стварање отпада.
* Представник понуђача „Б“ сугерисао је да се у партији 3 – Млечни производи, прецизније дефинишу захтеви у погледу рока трајања, односно да производи при испоруци морају имати минимум 2/3 декларисаног рока трајања. Такође је предложено да се омогући испорука 2-3 пута недељно, уместо свакодневно, како би се смањили трошкови.
* Представник понуђача „В“ указао је да би у партији 2 – Воће и поврће, требало прецизирати категорију квалитета (примера ради, „прва класа“) у складу са прописаним стандардима. Такође је указано да се у оквиру техничких спецификација може дефинисати списак добара по сезонама (пролеће/лето/јесен/зима), уз могућност замене одређених добара у зависности од доступности на тржишту. Када је реч о амбалажи, дат је предлог да се испорука врши у амбалажи која је стандардна за тржиште (на пример, гајбе, картонске кутије) са минималним захтевањем додатног паковања, како би се смањили трошкови. Уједно, понуђач је предложио дефинисање месечног или недељног плана испоруке, како би се обезбедила доступност производа.

Сви предлози и сугестије су забележени и исти ће бити накнадно разматрани од стране наручиоца пре покретања поступка јавне набавке.

**Састанак је завршен** у \_\_\_\_\_ часова.

**Записник сачинио**: \_\_\_\_\_\_\_\_\_\_\_\_\_\_.

*\*Прилог овог записника чини потписана изјава о присуству учесника састанка.*

# ПРИЛОГ 5

**ЗАПИСНИК О СПРОВЕДЕНОМ ИСТРАЖИВАЊУ ТРЖИШТА**

**Наручилац:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Предмет јавне набавке:** Набавка рачунара

**Циљ:** Истраживање тржишта пре покретања поступка јавне набавке

**Начин спровођења истраживања тржишта[[15]](#footnote-15):**

* 1. Телефонски разговори са привредним субјектима
* Привредни субјект 1;
* Привредни субјект 2;
* Привредни субјект 3;
* Привредни субјект 4.

1. Прикупљање информативних понуда од наведених привредних субјеката ради упоређивања техничких карактеристика, цена и гаранција.
2. Увид у претходно спроведене поступке јавних набавки на Порталу јавних набавки (прибављање информација о техничким спецификацијама, роковима испоруке и просечним ценама)

**Резултати истраживања:**

* На основу прикупљених информација утврђено је да на тржишту постоји довољан број понуђача који могу испоручити рачунаре са траженим карактеристикама:
* Процесор: \_\_\_\_\_\_\_\_\_\_\_\_\_\_\_\_\_\_\_
* РАМ меморија: \_\_\_\_\_\_\_\_\_\_\_\_\_\_\_\_\_\_\_\_\_\_
* SSD: \_\_\_\_\_\_\_\_\_\_\_\_\_\_\_\_\_\_
* Екран: \_\_\_\_\_\_\_\_\_\_\_\_\_\_\_\_\_
* Оперативни систем: \_\_\_\_\_\_\_\_\_\_\_\_\_\_\_\_\_\_\_\_\_
* Остало: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Просечне цене рачунара истих или бољих карактеристика крећу се у распону од 80.000 до 95.000 динара без пдв-а.
* Уобичајени рокови испоруке су од 5 (пет) до 10 (десет) дана од дана потписивања уговора.
* Понуђачи углавном нуде гаранцију у трајању од најмање 24 (двадесет четири) месеца, уз могућност продужења на 36 (тридесет шест) месеци.

**Закључак:**

На основу спроведеног истраживања тржишта наручилац ће кориговати техничке спецификације предмета набавке са решењима понуђеним од стране привредних субјеката и процењену вредност јавне набавке одредити у складу са тренутним ценама на тржишту. Такође, рокови за испоруку рачунара биће одређени према објективним могућностима привредних субјеката.

**Записник сачинио:** \_\_\_\_\_\_\_\_\_\_\_\_\_

**Датум сачињавања записника:** \_\_. \_\_. \_\_\_\_\_. године

\**Прилог овог записника чине документа настала у процесу истраживања тржишта и то:*

* *Службене белешке о обављеним телефонским разговорима са привредним субјектима;*
* *Информативне понуде привредних субјеката;*
* *Одштампани изводи са Портала јавних набавки.*

1. *Члан 236. став 1. тачка 6) ЗЈН* [↑](#footnote-ref-1)
2. *Члан 49. став 2. ЗЈН* [↑](#footnote-ref-2)
3. [*https://www.ujn.gov.rs/?page\_id=1195*](https://www.ujn.gov.rs/?page_id=1195) [↑](#footnote-ref-3)
4. *Посебним актом наручиоца из члана 49. став 2. ЗЈН, између осталог, одређује се ко су учесници у планирању код наручиоца, ко утврђује потребе, ко истражује тржиште итд.* [↑](#footnote-ref-4)
5. *Линк за приступ Порталу* [*https://jnportal.ujn.gov.rs/*](https://jnportal.ujn.gov.rs/) [↑](#footnote-ref-5)
6. *Линк ка упутствима за претрагу поступака јавних набавки:* [*https://gizsr.visualstudio.com/Uputstva/\_wiki/wikis/Uputstva/3834/Pretraga-nabavki*](https://gizsr.visualstudio.com/Uputstva/_wiki/wikis/Uputstva/3834/Pretraga-nabavki) [↑](#footnote-ref-6)
7. *Oпшти речник набавке (Common Procurement Vocabulary – CPV) је јединствени систем класификације предмета јавне набавке који се примењује у поступку јавне набавке којим се истовремено обезбеђује усклађеност са другим постојећим класификацијама – члан 2. став 1. тачка 23) ЗЈН* [↑](#footnote-ref-7)
8. *НСТЈ - Номенклатуре статистичких територијалних јединица* [↑](#footnote-ref-8)
9. *На Порталу постоји јавни и приватни део. Јавном делу могу да приступе сва заинтересована лица, док приватном делу могу да приступе одређена лица, у зависности од улоге која им је додељена. У приватном делу, посебне услоге могу бити додељене наручиоцима, понуђачима, КЈН и сл.* [↑](#footnote-ref-9)
10. *Члан 90. ЗЈН* [↑](#footnote-ref-10)
11. *Наручилац уписује предмет набавке, кратак опис истог и циљеве истраживања, све у складу са својим потребама* [↑](#footnote-ref-11)
12. *У овој чек листи су наведени могући начини прикупљања информација. Наручилац бира начин прикупљања података у складу са потребама конкретне набавке* [↑](#footnote-ref-12)
13. *У овој чек листи су наведени могући резултати спроведене анализе. Наручилац наводи само резултате добијене анализом прикупљених података током истраживања тржишта за конкретан предмет набавке* [↑](#footnote-ref-13)
14. *Наручилац утврђује минималне техничке карактеристике предмета набавке, с тим да понуђач може да понуди добра истих или бољих карактеристика* [↑](#footnote-ref-14)
15. *Наручилац начин истраживања тржишта прилагођава сваком конкретном случају, у зависности од тога који вид истраживања тржишта је наручилац применио* [↑](#footnote-ref-15)